Deg tegrayt n wawal, yezmer bnadem ad d-yini belli, Σmeṛ Mezdad deg wungal-agi, ass-nni, ur yessashel ara taɣuri i yimeɣriyen-ines, acku taqsiḍt-is truḥ am wakken tefruzzeε deg 181 yisebtar, yerna tezḍa gar yiwenniten d yinawen yeṭṭuqqten, tekres s tuɣalin ɣer deffir, εeddi kečč fsi-tt-id. Ameɣri ilaq-as ad d-ixessef d axsaf yiwen yiwen n lxiḍ iwakken ad tennefsusi, ad yefhem ayen yeḍran ass-nni. Mi d-tewweḍ taggara, ad yeldi imi-s, imi aṭas n yisteqsiyen ara d-yarew wallaɣ-is ur asen-yettaf tiririt ; amek teḍra d Malḥa ? D acu i yernan ɣer Ṭawes : d sin warrac ? D snat tullas ? Neɣ ahat d aqcic d teqcict akken i asen-id-yenna umejjay! Neɣ ulac akk maḍi ! Ad ak-skecment ccekk tamara temɣarin-nni ur numin ara.